Covid-19-statistieke: Gevalle styg skerp in dié provinsieDr. Zweli Mkhize, minister van gesondheid, het Woensdagaand die jongste Covid-19-statistieke bekendgemaak. (Foto: pixabay) Dit blyk uit dr. Zweli Mkhize, minister van gesondheid, se jongste bywerking van die koronavirussyfers dat Gauteng die skerpste toename in positiewe gevalle gehad het. Altesaam 2 992 nuwe gevalle is teen Woensdag in dié provinsie aangeteken wat die infeksiesyfer op 462 903 te staan bring – die hoogste van al nege provinsies. Luidens die statistieke is 54 sterftes weens Covid-19 hiér aangemeld. Suid-Afrika se kumulatiewe gevalle staan nou op 1 675 013 en 56 711 sterftes. Altesaam 5 782 nuwe gevalle is landwyd aangeteken. Mkhize sê voorts meer as 1 117 569 mense was teen middernag reeds teen Covid-19 ingeënt. Byna 479 768 mense is ingevolge die Sisonke-program ingeënt, terwyl diegene wat die eerste Pfizer-entstof ontvang het nou op 637 569 staan. Meer as 70 000 inentings is Woensdag toegedien. Mkhize het opnuut ’n beroep op Suid-Afrikaanse burgers gedoen om versigtig te wees en Covid-19-maatreëls na te kom – selfs diegene wat reeds die entstof ontvang het. Altesaam 1 565 684 mense het van Covid-19 herstel, wat die herstelkoers op 93,5% te staan bring.